C 216/10

ET

Rahvusvaheline pakkumuskutse Horvaatias Dinaari piirkonnas mitme kliendi jaoks ettenähtud, gradiomeetriga gravimeetriliste andmete salvestamiseks ja aeromagnetomeetriliste andmete salvestamiseks

(2019/C 216/06)

1. SISSEJUHATUS

Vastavalt süsivesinike uurimise ja kasutamise seaduse (Narodne Novine (NN; Horvaatia Vabariigi ametlik väljaanne), nr 52/18) artiklile 125 kutsub Horvaatia keskkonnakaitse ja energeetika ministeerium (edaspidi „ministeerium“) kõiki huvitatud isikuid esitama pakkumusi mitme kliendi jaoks ettenähtud, gradiomeetriga gravimeetriliste andmete salvestamiseks ja aeromagnetomeetriliste andmete salvestamiseks kooskõlas käesolevas teates esitatud ning ministeeriumi veebisaidil (mzoe.gov.hr) ja Horvaatia süsivesinike ameti (edaspidi „amet“) veebisaidil (www.azu.hr) avaldatud pakkumisdokumentidega.

2. PAKKUMUSE OBJEKT

Käesoleva pakkumuse objekt on Horvaatias Dinaari piirkonnas uurimisaladel DI-13, DI-14, DI-15 ja DI-16 mitme kliendi jaoks ettenähtud, gradiomeetriga gravimeetriliste andmete salvestamine ja aeromagnetomeetriliste andmete salvestamine (sh andmete kogumine, töötlemine ja tõlgendamine), et uurida piirkonna süsivesinike potentsiaali (Dinaari piirkonna koordinaatidega kaart on esitatud lisas 1), millest ei tulene kulusid ministeeriumile ega ametile.

Kavandatud uurimisala geograafiline ulatus on ligikaudu 15 800 km2.

Praegu kasutada olevate geoloogiliste ja geograafiliste andmete (sh ulatuslikuma piirkonna geograafiliste andmete ja koordinaatide) abil saab kavandada salvestamist, lõplike andmete töötlemist ja tõlgendamist. Amet edastab kõnealused andmed siis, kui seda taotleb tulevane pakkuja, kes kohustub allkirjastama konfidentsiaalsuslepingu.

Ministeeriumi ja ameti esindajad teevad salvestamise kavandamisel, andmete salvestamiseks ja tõlgendamiseks parameetrite valimisel ning kõigi kasutada olevate andmete tõlgendamisel/hindamisel tihedat koostööd valitud äriühinguga (edaspidi „äriühing“). Ministeeriumil ja ametil on õigus kontrollida projekti kõiki etappe.

Valitud äriühing sõlmib ministeeriumiga lepingu vastavalt esitatud pakkumusele ning kooskõlas käesolevas teates, pakkumisdokumentatsioonis ning süsivesinike uurimise ja kasutamise seaduses kehtestatud sätete ja tingimustega.

Süsivesinike uurimise ja kasutamise seaduse sätteid ning muid kehtivaid õigusakte kohaldatakse pakkumuse, sellega seotud muude küsimuste ning gradiomeetriga gravimeetriliste andmete salvestamise ja aeromagnetomeetriliste andmete salvestamisega seotud tegevuste suhtes.

3. PROJEKTI KIRJELDUS

Käesoleva projekti eesmärk on Horvaatias Dinaari piirkonnas uurimisplokkides DI-13, DI-14, DI-15 ja DI-16 gradiomeetriga gravimeetriliste andmete salvestamine ja aeromagnetomeetriliste andmete salvestamine, töötlemine ja tõlgendamine. Kavandatud uurimisala on esitatud lisas 1. Kõnealune ala asub Horvaatia lõunaosas, Bosnia ja Hertsegoviina ning Sloveenia piiri ääres ning Aadria mere rannikul. Alpi-Karpaadi-Dinaari orogeneesis kujunenud Dinaari mäestik koosneb tektoonilistest üksustest, mis on tekkinud Aadria laama lõuna–lääne-suunalisel ja Euroopa laama põhja–ida-suunalisel kokkupõrkel.

Kõnealuses piirkonnas on hõreda asustusega põllumajandusmaa ja mõned linnad. Kõrgus on üldiselt 50–1 700 meetrit merepinnast kõrgemal.

Gravimeetrilisi ja magnetomeetrilisi andmeid on eelkõige vaja selleks, et:

— teha kindlaks ning eristada/täpselt kirjeldada struktuure setteüksustes;

— teha kindlaks murrangute põhisuunad (nn horisontaalsuunalised murrustused);

— määratleda settelise aluskivimi (või aluskivimi) paksus ja struktuur;

— määratleda piirkonnas võimalikud vulkaanilised üksused, sh settekihtide vulkaanilised lasundid ja aluskihi süvalasundid.

4. PAKKUMUSTE KOOSTAMINE, ESITAMINE JA SISU

Pakkujad peavad kandma kõik kulud, mis on seotud pakkumuse ettevalmistamise ja esitamisega. Sõltumata pakkumismenetluse lõpptulemusest ei saa aga ministeeriumi pidada vastutavaks igal pakkujal tekkinud kulude eest.

Pakkumused peavad vastama pakkumisdokumentatsioonis kehtestatud haldus-, ametlikele, õigus- ja tehnilistele nõuetele.

Keel

Pakkumismenetluse ametlik keel on horvaadi keel.

Pakkujad peavad esitama horvaadikeelsed pakkumused või võõrkeelse pakkumuse puhul peab sellele olema lisatud kinnitatud tõlge horvaadi keelde; mõlemal juhul peavad pakkumused vastama pakkumisjuhistes kirjeldatud pakkumuse ettevalmistamise ja esitamise eeskirjadele. Kõik tõlked horvaadi keelde peavad olema vandetõlgi kinnitatud.

Pakkumuste esitamine

Pakkumused tuleb esitada pitseeritud ümbrikus või karbis, millel on:

a) pakkuja nimi ja täielik aadress ning

b) saaja aadressi kohal järgmine sõnastus: „PONUDA ZA PRIKUPLJANJE NOVIH GEOFIZIČKIH PODATAKA ZA VIŠE NAFTNO-RUDARSKIH SUBJEKATA - NE OTVARATI“ (PAKKUMUSKUTSE MITME NAFTA- JA KAEVANDUSETTEVÕTJA JAOKS ETTENÄHTUD UUTE GEOFÜÜSIKALISTE ANDMETE KOGUMISEKS – MITTE AVADA) ning need tuleb saata järgmisel aadressil: Agencija za ugljikovodike Miramarska Cesta 24 10000 Zagreb Republika Hrvatska

Pakkumused tuleb esitada hiljemalt 90 (üheksakümne) päeva jooksul alates käesoleva teate avaldamisest Euroopa Liidu Teatajas.

Üksikasjad pakkumuste esitamise kohta on esitatud pakkumisdokumentatsioonis.

Pakkumuse kehtivus

Pakkumused peavad olema tingimusteta ja kehtima saja kaheksakümne (180) päeva jooksul alates pakkumuste esitamise lõppkuupäevast.

Pakkumustasu

Pakkujad peavad maksma pakkumustasu üks tuhat eurot (1 000 EUR) eurodes (EUR) või samaväärse summa kunades (HRK), mis on konverteeritud vastavalt maksepäeval kehtinud Horvaatia Riigipanga kehtestatud keskmisele kursile. Pakkumustasu tuleb maksta järgmisele saajale: Republika Hrvatska – Ministarstvo financija, Katančićeva 5, 10000 Zagreb, IBAN HR1210010051863000160, model HR65, pakkuja viitenumber 9733-49649-OIB [registreerimisnumber].

Pakkumuse tagatis

Pakkujad peavad koos pakkumusega esitama pakkumuse tagatise viiskümmend tuhat eurot (50 000 EUR). Pakkumuse tagatis tuleb maksta sel juhul, kui pakkuja võtab pakkumuse kehtivusajal pakkumuse tagasi, esitab valeandmeid, keeldub lepingut allkirjastamast või ei suuda täitmistagatisest kinni pidada.

Pakkumuse tagatis peab olema koostatud vastavalt pakkumisdokumentatsiooni lisale 3.

Täitmistagatiseks kehtestatakse 10 % projekti kogukuludest.

Kõik muud nõuded pakkumuste esitamise kohta on esitatud pakkumisdokumentatsioonis.

5. PARIMA PAKKUJA VALIMISE KRITEERIUMID

Lisaks süsivesinike uurimise ja kasutamise seaduse artikli 19 lõike 1 sätete (riikliku julgeoleku kohta) kohaldamisele võetakse pakkuja valimisel arvesse järgmisi kriteeriume:

a) pakkuja tehniline, finants- ja kutsealane pädevus;

b) pakkuja kavatsused lepinguga hõlmatud tegevuste teostamiseks;

c) esitatud pakkumuse üldine kvaliteet;

d) pakkuja pakutud finantstingimused gradiomeetriga gravimeetriliste andmete salvestamiseks ja aeromagnetomeetriliste andmete salvestamiseks vajalike tegevuste teostamiseks ning

e) tõhususe või vastutuse puudumine mis tahes kujul, mida pakkuja on näidanud üles teistes riikides ning varasemates süsivesinike uurimise ja kasutamise litsentsiga hõlmatud tegevustes.

Kui pärast süsivesinike uurimise ja kasutamise seaduse kriteeriumide alusel tehtud hindamist on kaks või enam võrdväärset pakkumust, võetakse lõpliku otsuse tegemisel arvesse muid asjakohaseid, objektiivseid ja mittediskrimineerivaid kriteeriume.